text: Gymnastikdrenge giver den gas – piger ingen adgang
  07 januar 2017 kl. 18.35
  Lørdag står den på rigtigt drengetræf i Helle Hallen - og på markerne udenfor.
  Mere end 400 gymnastikdrenge fra 6-13 år fra hele Sydvestjylland har lørdag en dag som dengang far var dreng.
  Drengene mødtes lørdag formiddag. De næste 24 timer skal de lave spring, gymnastik, bo sammen og prøve en masse forskellige ting.
  - Jeg synes, det er rigtig sjovt og et fedt arrangement, siger Jacob Holm Christensen fra Vester Nebel til TV SYD.
  Udover den fælles glæde ved gymnastikken, har drengene nemlig mulighed for at prøve så forskellige aktiviteter som traktorfræs, katapultbold, klatring og kørsel på sjove cykler.
  Jacob Holm Christensen, Vester Nebel: "Jeg synes, det er rigtig sjovt og et fedt arrangement."
  - Drengene skal have nogle oplevelser. Vi vil også gerne have dem som gymnaster, når de bliver 12-14 år gamle, hvor mange skal på efterskole. Så det er for at fastholde dem som gymnaster. Det er derfor, vi gør det, forklarer Steen Sigerstid, der er formand for drengeudvalget hos DGI Sydvest.
  Umiddelbart virker lejren efter hensigten. Der er i hvert fald ingen tvivl blandt deltagerne om, at det er godt at det kun er drenge, der er samlet.
  - Det er fint at pigerne ikke er her – vi savner dem ikke. For drengene er tit lidt bedre til at springe end pigerne, slutter Jacob Holm Christensen.
  Drengelejren slutter søndag med morgenmad og fælles afslutning.
  